Kelly Mitchell, Reĝino de la Ciganoj

Kelly MITCHELL, Reĝino de la Cigana Nacio (ĉirkaŭ 1868 – 1915) estis usona virino kiu estis famkonata kiel gvidantino de la Ciganoj en la usona ŝtato Misisipio. Ŝia tombo daŭre estas vizitata de miloj da homoj ĉiujare, kaj estas unu el la plej gravaj vidindaĵoj en Meridiano.


Biografio
Kelly Mitchell naskiĝis ĉirkaŭ 1868. Oni diras ke ŝi devenis de grupo de ciganoj kiuj, elpelitaj el Eŭropo, migris al Sudameriko kaj el tie, atingis Usonon. Dokumento trovita en la Departemento pri Arkivoj kaj Historio de la Kantono Lauderdale indikas, ke ŝi naskiĝis en Brazilo, kaj ke ŝia patrino estis denaska brazilanino kiu edziniĝis al cigana familio.

Kelly tiam foriris al Usono kaj edziniĝis al Emil Mitchell, kiu en 1909 iĝis Reĝo de la Ciganoj post la morto de sia patro. La enterigaj registroj de Tombejo de Rose Hill [Rozmonteto] notas ŝian naskiĝlokon kiel Brazilo.

Ŝi mortis naskante, dum la nasko de sia 14-a aŭ 15-a infano, en Coatopa, Alabamo, sed estis enterigita en Meridiano. Ŝia korpo estis tenata sur glacio dum ĉirkaŭ ses semajnoj, por permesi la disvastigon de la novaĵo al diversaj ciganaj grupoj en la sudoriento de Usono kaj por ebligi al ili veni al Meridiano.
Funebra ceremonio okazis en la Episkopana Preĝejo de Sankta Paŭlo; 20 000 homoj partoprenis ŝian entombigon. Ŝi estas entombigita kun sia edzo, Emil, kaj la tombejo iĝis la fina ripozejo por multaj aliaj ciganoj, inkluzive ŝian posteulinon, Flora.

Postlasaĵo
Dekoj da miloj da homoj vizitas ŝian tombon ĉiujare. Diversaj mitoj estis disvastigitaj pri ŝi kaj ŝia tombo -- ke la ĉerko estis farita el oro, ke grandega monsumo estus entombigita kun ŝi, kaj multaj provoj estis faritaj por rabi ŝian tombon.

Oni ofte stereotipis ciganojn kiel aŭguristojn, kaj kelkaj el la parencoj de Mitchell, kiuj loĝas en Meridiano, praktikas ĉi tiun profesion, kvankam estas kontraŭleĝe fari tion ene de la urbolimoj de Meridian. Sandy Mitchell, kiu asertas esti parenco de Kelly Mitchell, kaj liaj familianoj praktikis tarokon kaj kiromancion dum jardekoj, tuj ekster la urbolimoj. En 2011, Jennifer Jacob Brown de la Meridian Star [ĵurnalo] raportis ke la Usona Unio de Civilaj Liberecoj komencis proceson kontraŭ la urbo; la leĝo estis nuligita en aŭgusto 2011.

Referencoj

Kategorio:Ciganoj